ভারতের জাতীয় খেলা কী? এই প্রশ্নের একটাই উত্তর— আদৌ ভারতের কোনও জাতীয় খেলা নেই। অবাক লাগছে! লাগারই কথা। কারণ, বিভিন্ন সাধারণ জ্ঞানের বইয়ে উল্লেখ থাকে, হকি ভারতের জাতীয় খেলা। কেউ কেউ আবার বলেন, কবাডি ভারতের জাতীয় খেলা। 
এখন অলিম্পিক্সে ভারতের আকাল। কিন্তু এক সময়ে অলিম্পিক্সে ভারতের বাঁধা পদক ছিল হকিতে। একবার দু’বার নয়, আট বার হকিতে অলিম্পিক্সের সোনা জিতেছে ভারত। এছাড়াও একটি রুপো, দু’টি ব্রোঞ্জ পদক রয়েছে ভারতের দখলে। এক বার ওয়ার্ল্ড কাপও জিতেছে ভারতীয় পুরুষ হকি দল। 
কবাডিতেও ভারত বিশ্বসেরা। পাঁচটি বিশ্বকাপেই চাম্পিয়ান ভারতীয় দল। এছাড়াও এশিয়ান গেমস কিংবা সাফ গেমস-এ কবাডিতে প্রায় সব স্বর্ণ পদকই ভারতের। কিন্তু সরকারি হিসেবে সেটিও ভারতের জাতীয় খেলা নয়।
ভারতের জাতীয় খেলা বলে যে কিছু নেই এটা স্পষ্ট হয় চার বছর আগে ২০১২ সালে। ঐশ্বর্যা পরাশর নামে এক বছর দশেকের ছাত্রী কেন্দ্রীয় সরকারের কাছে জানতে চায়, ভারতের জাতীয় খেলা কী? তথ্য জানার অধিকার আইনের সাহায্যে সে প্রশ্নটি পাঠায়। ঐশ্বর্যার বক্তব্য ছিল, পাঠ্যপুস্তকে হকিকে জাতীয় খেলা বলা হয়েছে, এটা কি ঠিক? এর জবাবে কেন্দ্রীয় ক্রীড়া ও যুব কল্যাণ মন্ত্রক জানায়, ‘সরকারিভাবে ঘোষিত কোনও জাতীয় খেলা নেই ভারতের’।
আরও পড়ুন
ভারতের জাতীয় চিহ্ন ও তার অর্থ
স্বাধীন ভারত সম্পর্কে ৭টি তথ্য যা সব ভারতীয়ের জানা উচিত